b'\n_START_ARTICLE_\nCorpus inscriptionum Latinarum\n_START_PARAGRAPH_\nCorpus inscriptionum Latinarum (lyhennettyn\xc3\xa4 CIL) on kattavuuteen pyrkiv\xc3\xa4 kokoomajulkaisu antiikin aikaisista latinankielisist\xc3\xa4 piirtokirjoituksista. Se on ensiarvoisen t\xc3\xa4rke\xc3\xa4 l\xc3\xa4hde antiikin Roomaan kohdistuvalle tieteelliselle tutkimukselle._NEWLINE_CIL:\xc3\xa4\xc3\xa4n pyrit\xc3\xa4\xc3\xa4n ker\xc3\xa4\xc3\xa4m\xc3\xa4\xc3\xa4n kaikki latinankieliset piirtokirjoitukset koko Rooman valtakunnan alueelta. Tekstit j\xc3\xa4rjestet\xc3\xa4\xc3\xa4n maantieteellisten ja muiden kriteerien perusteella. Moniosaista, latinankielist\xc3\xa4 kirjasarjaa p\xc3\xa4ivitet\xc3\xa4\xc3\xa4n aika ajoin uusilla painoksilla ja lis\xc3\xa4osilla. Hanketta johtaa Berliinin-Brandenburgin tiedeakatemia (Berlin-Brandenburgische Akademie der Wissenschaften), joka my\xc3\xb6s vastaa CIL:n sisarhankkeesta Inscriptiones Graecae (IG) eli antiikin kreikankielisten piirtokirjoitusten kokoomajulkaisusta._NEWLINE_Erilaisia suunnitelmia korpuksen laatimiseksi oli ollut jo 1800-luvun alkupuolella, mutta varsinaisesti CIL-hankkeen pani alkuun vuonna 1853 Theodor Mommsen. Ensimm\xc3\xa4inen nide ilmestyi kymmenen vuotta my\xc3\xb6hemmin ja ensimm\xc3\xa4iseen maailmansotaan menness\xc3\xa4 suurin osa silloin tunnetuista piirtokirjoituksista oli saatu julkaistuksi. Ty\xc3\xb6 kuitenkin jatkuu edelleen, sill\xc3\xa4 uusia piirtokirjoituksia l\xc3\xb6ytyy jatkuvasti ja mm. niist\xc3\xa4 saatujen uusien tietojen avulla jo julkaistujenkin piirtokirjoitusten lukutapoja ja tulkintaa pystyt\xc3\xa4\xc3\xa4n usein viel\xc3\xa4 parantamaan.\n_START_SECTION_\nSis\xc3\xa4lt\xc3\xb6\n_START_PARAGRAPH_\nCIL:n nykyiset 17 nidett\xc3\xa4 ja sen yli 70 osaa sis\xc3\xa4lt\xc3\xa4v\xc3\xa4t yhteens\xc3\xa4 noin 180\xc2\xa0000 piirtokirjoitusta. Lis\xc3\xa4ksi on 13 lis\xc3\xa4osaa, jotka sis\xc3\xa4lt\xc3\xa4v\xc3\xa4t piirtokirjoitusten valokuvia ja erilaisia indeksej\xc3\xa4. Yksitt\xc3\xa4isen piirtokirjoituksen editio koostuu itse piirtokirjoituksen tekstist\xc3\xa4, johdannosta (jossa kerrotaan tekstin l\xc3\xb6yt\xc3\xb6paikka, materiaali, mitat jne.) sek\xc3\xa4 ns. kriittisest\xc3\xa4 apparaatista ja kommentaarista, joka voi sis\xc3\xa4lt\xc3\xa4\xc3\xa4 huomioita esimerkiksi tekstin ajoituksesta tai erilaisista tekstin yksityiskohtiin liittyvist\xc3\xa4 kysymyksist\xc3\xa4, kuten puuttuvien sanojen t\xc3\xa4ydennyksist\xc3\xa4. Itse piirtokirjoituksen teksti annetaan tieteellisen transkription muodossa ja siit\xc3\xa4 k\xc3\xa4y ilmi, mitk\xc3\xa4 kirjaimet ovat varmuudella luettavissa, mitk\xc3\xa4 ep\xc3\xa4varmoja tai kokonaan puuttuvia tai milloin ediittori on vaikkapa avannut lyhenteen. CIL:n uudemmissa osissa piirtokirjoituksen valokuva ja/tai piirros ja transkriptio ovat vieri vieress\xc3\xa4, mik\xc3\xa4 helpottaa transkription luotettavuuden arviointia.\n_START_SECTION_\nSuomalaisten tutkijoiden osuus\n_START_PARAGRAPH_\nAlkujaan l\xc3\xa4hinn\xc3\xa4 saksalaisten toteuttamaan hankkeeseen osallistuu nyky\xc3\xa4\xc3\xa4n tutkijoita monista eri maista. CIL:n osan X uutta editiota ty\xc3\xb6stet\xc3\xa4\xc3\xa4n professori Heikki Solinin johdolla Helsingin yliopistossa Klassillisen filologian laitoksella. Osa kattaa ne Etel\xc3\xa4-Italian l\xc3\xa4nsirannikon sek\xc3\xa4 Sisilian, Sardinian ja Korsikan alueelta l\xc3\xb6ydetyt piirtokirjoitukset, jotka eiv\xc3\xa4t sis\xc3\xa4lly Theodor Mommsenin vuonna 1883 julkaisemaan ensimm\xc3\xa4iseen editioon.'